Завяршаючы тэатральны сезон, Нацыянальны акадэмічны тэатр імя Янкі Купалы склікаў прэс-канферэнцыю, у якой прыняло ўдзел новае кіраўніцтва тэатра — мастацкі кіраўнік Мікалай Пінігін і генеральны дырэктар Павел Палякоў. Як зазначыў на самым пачатку размовы Мікалай Мікалаевіч, прызначаны на пасаду на пачатку года, ён знарок не даваў раней праграмных інтэрв’ю, бо патрэбны быў некаторы час, каб разабрацца ў тэатральных нюансах. І вось прыспеў час, каб адказаць на ўсе пытанні і абазначыць тыя прыярытэтныя вектары, што вызначаць будучае аблічча Купалаўскага тэатра.